
Comunicat de presă

25 iunie 2026

Regizorul Cristian Mungiu, invitat de onoare al Festivalului de Film din La Rochelle

Institutul Cultural Român de la Paris susține participarea regizorului Cristian Mungiu la FEMA La Rochelle – Festivalul Internațional de Film din La Rochelle, unul dintre cele mai importante evenimente cinematografice ale verii în Franța. Cea de-a 54-a ediție se va desfășura în perioada 26 iunie – 4 iulie 2026, avându-l ca invitat de onoare pe recentul câștigător al Palme d'Or la Cannes, cu o retrospectivă ce include nouă lungmetraje și toate scurtmetrajele sale, dar și o expoziție de fotografii din arhiva sa personală. Cristian Mungiu se va afla la FEMA La Rochelle în perioada 27 iunie – 1 iulie 2026, unde va participa la sesiuni de întrebări și răspunsuri cu publicul, dar și la întâlniri profesionale cu specialiști ai industriei cinematografice.

Cristian Mungiu, unul dintre cei mai importanți cineaști români contemporani, a primit recent prestigiosul premiu Palme d’Or la Festivalul de la Cannes 2026 pentru filmul Fjord. La aproape douăzeci de ani după primul său Palme d’Or, pentru 4 luni, 3 săptămâni și 2 zile, prezentat în deschiderea FEMA 2007, regizorul revine la La Rochelle pentru o amplă retrospectivă și o serie de întâlniri cu publicul. 
Cinefilii vor putea descoperi sau redescoperi întreaga filmografie a regizorului, de la Occident la R.M.N., incluzând două titluri încă neprezentate în Franța: Jaful secolului (2024), regia Teodora Ana Mihai, co-scris de Cristian Mungiu, și Fjord (2026), prezentat în premieră mondială la Cannes.

Filmele programate la FEMA La Rochelle 2026

Amintiri din Epoca de Aur – Partea I (2009) 27 iunie – 19:45 (CGR Dragon 6) / 29 iunie – 10:00 (CGR Dragon 3) / 02 iulie – 20:15 (Salle Bleue)

R.M.N. (2022) 27 iunie – 17:30 (CGR Dragon 1) / 03 iulie – 14:00 (Salle Bleue)

Amintiri din Epoca de Aur – Partea II (2009) 28 iunie – 22:30 (Théâtre Verdière) / 30 iunie – 16:45 (CGR Dragon 3) / 04 iulie – 19:45 (CGR Dragon 3)

După dealuri (2012) 28 iunie – 14:00 (CGR Dragon 1) / 01 iulie – 20:30 (CGR Dragon 1) / 04 iulie – 20:15 (CGR Dragon 5)

Occident (2002) 28 iunie – 10:00 / 01 iulie – 10:00 / 03 iulie – 17:00 (CGR Dragon 3)

Jaful secolului (2024) – scris de Cristian Mungiu și regizat de Teodora Ana Mihai – 28 iunie – 17:30 (CGR Dragon 1)

4 luni, 3 săptămâni și 2 zile (2007) 29 iunie – 19:45 (Salle Bleue) / 03 iulie – 09:00 (CGR Dragon 6) / 04 iulie – 16:45 (CGR Dragon 3)

Bacalaureat (2016) 30 iunie – 13:45 / 02 iulie – 13:45 / 04 iulie – 10:00 (CGR Dragon 3)

Fjord (2026) – avanpremieră 30 iunie – 20:00 (Grande Salle / La Coursive)

Institutul Cultural Român de la Paris sprijină și promovează prezența marelui regizor român Cristian Mungiu la FEMA La Rochelle. Această participare se înscrie în strategia ICR Paris de a susține vizibilitatea internațională a cinematografiei românești, de a promova coproducțiile europene și filmul Fjord pentru Premiile Oscar. Selectat în Competiția Oficială a Festivalului de la Cannes 2026, Fjord a obținut Palme d’Or, precum și alte patru distincții importante: Premiul François Chalais, Premiul Juriului Ecumenic, Prix de la Citoyenneté și Premiul FIPRESCI. Coproducție internațională (România-Franța-Norvegia-Suedia-Danemarca-Finlanda), realizată cu sprijinul Eurimages și MEDIA – Europa Creativă, filmul îi are în rolurile principale pe actorul Sebastian Stan și pe actrița Renate Reinsve.

Omagiul adus lui Cristian Mungiu include și expoziția „Biografia unui povestitor”, reunind peste 200 de fotografii din colecția sa personală, prezentată pe durata festivalului la Capela Dames Blanches și la Turnul Lanțului din La Rochelle, organizată în parteneriat cu festivalul Un Week End à l’Est, Primăria La Rochelle, Centrul Monumentelor Naționale și în colaborare cu Le Pacte.

Festivalul de Film de la La Rochelle este recunoscut pentru marile retrospective dedicate autorilor esențiali ai cinematografiei mondiale. Participarea regizorului Cristian Mungiu la FEMA La Rochelle contribuie la creșterea vizibilității cinematografiei românești în Franța, consolidarea poziției României în peisajul cinematografic internațional, multiplicarea parteneriatelor profesionale, promovarea imaginii României, precum și extinderea acțiunii culturale a ICR Paris în spații relevante.

